**ZIŅOJUMS**

**Par aktuālāko Pašvaldību likumā**

Saeima 2022. gada 20. oktobrī pieņēma Pašvaldību likumu, kas stāsies spēkā 2023. gada 1. janvārī.

|  |  |  |
| --- | --- | --- |
|  |  | **Pašvaldību likums** |
| **1.** | **Autonomās funkcijas** |  |
|  |  | Papildus likumā “Par pašvaldībām” noteiktajām funkcijām:• **gādāt par profesionālās ievirzes izglītības, interešu izglītības un pieaugušo izglītības pieejamību** (*papildināta izglītības funkcija);*• veicināt **sporta attīstību, tostarp uzturēt un attīstīt pašvaldības sporta bāzes, atbalstīt sportistu un sporta klubu, arī profesionālo sporta klubu, darbību un sniegt atbalstu sporta pasākumu organizēšanai** *(iepriekš nebija nodalīta kā atsevišķa funkcija);*• veicināt **dzīvojamā fonda veidošanu, uzturēšanu un modernizēšanu** (*palīdzības mājokļa jautājumu risināšanā aspektā*);• **izveidot un finansēt pašvaldības policiju** ***(stājas spēkā 2024. gada 1. janvārī);***• **veikt pasākumus katastrofu pārvaldīšanā, ugunsdrošības un ugunsdzēsības jomā** (*papildus civilās aizsardzības pārvaldīšanai*);• veikt **darbu ar jaunatni**;• veicināt **dabas kapitāla ilgtspējīgu pārvaldību un apsaimniekošanu**;• **nodrošināt atskurbināšanas pakalpojumu pieejamību** ***(stājas spēkā 2024. gada 1. janvārī)***;• **veicināt klimata pārmaiņu ierobežošanu un pielāgošanos tām.**Pārējās funkcijas līdzvērtīgas likumā “Par pašvaldībā” minētajām. |
| **2.** | **Brīvprātīgās iniciatīvas** |  |
|  |  | Tāpat, kā līdz šim, pašvaldības attiecīgās administratīvās teritorijas iedzīvotāju interesēs var brīvprātīgi realizēt savas iniciatīvas ikvienā jautājumā, ja tas nav citu institūciju kompetencē vai arī ja šādu darbību neierobežo likums.Papildus noteikts, ka brīvprātīgās iniciatīvas plāno un finansējumu to izpildei nodrošina, **ja tas netraucē pašvaldības kompetencē esošo autonomo funkciju un deleģēto pārvaldes uzdevumu izpildei.** |
| **3.** | **Deputāti** |  |
|  |  | Attiecībā par domes sastāvu, deputātu darba samaksu, jaunievēlētās domes pirmo sēdi, domes priekšsēdētāja un domes priekšsēdētāja vietnieka vēlēšanām regulējums analoģisks likumam “Par pašvaldībām”.Jaunajā likumā ietverti papildus ierobežojumi deputātiem:• Deputātam ir tiesības tikt ievēlētam domes institūcijās un amatos, ja kriminālprocesā nav piemērots procesuālais piespiedu līdzeklis (drošības līdzeklis), kas liedz pildīt attiecīgā amata pienākumus. Papildus likumā "Par interešu konflikta novēršanu valsts amatpersonu darbībā" noteiktajiem amatu savienošanas ierobežojumiem domes deputāts pašvaldībā, kuras domē viņš ir ievēlēts, nedrīkst ***(attiecināmi uz domes deputātiem, kas amatā ievēlēti 2025. gada pašvaldību vēlēšanās):***• ieņemt izpilddirektora un izpilddirektora vietnieka, teritoriālās pārvaldes vadītāja un viņa vietnieka amatu;• ieņemt pašvaldības administrācijā amatu, kas saistīts ar domes lēmumu projektu sagatavošanu u.c.;• ieņemt pašvaldības iestādes vadītāja vai viņa vietnieka amatu, izņemot iestādē, kas realizē likumā noteiktās pašvaldības autonomās funkcijas (izglītība, kultūra, veselīga dzīvesveida veicināšana un veselības aprūpe). Jaunais likums neparedz iespēju jaunievēlētajiem deputātiem amatu savienot ar tādu amatu pašvaldības iestādē, kas saistīts ar sporta attīstības funkcijas īstenošanu;• ieņemt valdes vai padomes locekļa amatu pašvaldības kapitālsabiedrībā, tādā kapitālsabiedrībā, kurā pašvaldības daļa pamatkapitālā atsevišķi vai kopā ar citām pašvaldībām pārsniedz 50 procentus, un tādā kapitālsabiedrībā, kurā vienas vai vairāku pašvaldības kapitālsabiedrību daļa pamatkapitālā atsevišķi vai kopā pārsniedz 50 procentus. Jaunais likums vairs neparedz izņēmumu attiecībā uz tādām kapitālsabiedrībām, kas īsteno no veselības veicināšanas un sporta funkcijas izrietošu pārvaldes uzdevumu veikšanu.  |
| **4.** | **Komitejas** |  |
|  |  | Likums “Par pašvaldībām” paredzēja, ka domes deputātu kandidātu saraksta pārstāvju skaitu komitejā nosaka iespēju robežās proporcionāli no pašvaldības domes deputātu kandidātu saraksta ievēlēto deputātu skaitam.Pašvaldību likumā precizēts, ka:• Proporcionalitātes principu var neievērot gadījumā, kad tas nav iespējams objektīvu iemeslu dēļ, lai ievērotu to, ka katrs deputāts ir vismaz vienas komitejas loceklis, kā arī matemātisku iemeslu dēļ, un gadījumā, kad visi no domes deputātu kandidātu saraksta domē ievēlētie deputāti atsakās no dalības komitejā.Jauns regulējums:• Lai uzlabotu darba efektivitāti, dome ir tiesīga izveidot jaunu komiteju, kā arī likvidēt komiteju vai samazināt tās locekļu skaitu, nesaņemot viņu iesniegumus par darbības izbeigšanu komitejā. • Komitejas sēdē veic tās audioierakstu vai audiovizuālo ierakstu.• Komitejas sēdes audioieraksts vai audiovizuālais ieraksts ir publiski pieejams, ievērojot likumā noteiktos informācijas pieejamības ierobežojumus. • Pašvaldību likumā noregulēts jautājums par komiteju apvienoto sēžu organizēšanas kārtību. |
| **5.** | **Domes priekšsēdētāja, vietnieka pilnvaras** |  |
|  |  | Domes priekšsēdētāja pilnvaru klāsts papildināts:• pārstāv domi tās sēžu starplaikos; • ja nepieciešams, ieceļ no pašvaldības administrācijas darbinieku vidus iestādes vadītāja vai izpilddirektora pienākumu izpildītāju viņa prombūtnes laikā vai līdz brīdim, kad dome lēmusi par jauna iestādes vadītāja vai izpilddirektora iecelšanu amatā;Papildus iekļauts šāds ierobežojums un regulējums:• Par domes priekšsēdētāja vai priekšsēdētāja vietnieka amata kandidātu neizvirza domes deputātu, kuram Kriminālprocesa likumā noteiktajā kārtībā piemērots procesuālais piespiedu līdzeklis (drošības līdzeklis) — noteiktas nodarbošanās aizliegums, kas liedz pildīt domes priekšsēdētāja vai priekšsēdētāja vietnieka amata pienākumus.• Lai nodrošinātu savu darbību, domes priekšsēdētājs un priekšsēdētāja vietnieks uz pilnvaru laiku var pieņemt darbā konsultatīvos darbiniekus un izveidot biroju. Domes priekšsēdētājs vai priekšsēdētāja vietnieks var uzteikt darba līgumu ar konsultatīvo darbinieku jebkurā laikā, nenorādot uzteikuma iemeslus. |
| **6.** | **Pašvaldības administrācija** |  |
|  |  | Pašvaldību likumā ietverts jauns regulējums attiecībā par administrācijas darbiniekiem:• Pašvaldības darbiniekus, kas ir valsts amatpersonas atbilstoši likumam "Par interešu konflikta novēršanu valsts amatpersonu darbībā", izraugās atklātā konkursā. • Lai nodrošinātu labu pārvaldību, it īpaši pašvaldības uzdevumu efektīvu izpildi un sabiedrības uzticību konkrētās pašvaldības darbam, kā arī lai veicinātu darbinieka kvalifikācijas izaugsmi, darbinieku, neizsludinot atklātu konkursu un motivējot pārcelšanas pieļaujamību un lietderību, var pārcelt jebkurā citā pašvaldības amatā atbilstoši viņa spējām un kvalifikācijai uz noteiktu vai nenoteiktu laiku tajā pašā vai citā iestādē, izvērtējot darbinieka viedokli. Pārcelšanas pamatojums var būt arī darbinieka motivēts lūgums ***(darbiniekiem, ar kuriem darba tiesiskās attiecības nodibinātas līdz 2022. gada 31. decembrim, piemēro no 2024. gada 1. janvāra).*** |
| **7.** | **Pašvaldības izpilddirektors** |  |
|  |  | Izpilddirektora amata pilnvarām noteikts termiņš:• Pašvaldības izpilddirektoru ieceļ uz pieciem gadiem;• Pamatojoties uz darba novērtējumu, pilnvaru termiņš var tikt pagarināts uz pieciem gadiem;• Ja darba līgums netiek pārslēgts, izpilddirektoram var piedāvāt citu amatu pašvaldības administrācijā, nerīkojot uz šo amatu atklātu konkursu;• Noteiktas minimālās prasības izpilddirektora amata kandidātam. |
| **8.** | **Domes sēdes** |  |
|  |  | • Pašvaldība savā oficiālajā tīmekļvietnē nodrošina domes sēdes audiovizuālu tiešraidi;• Slēgtās sēdes darba kārtību vai domes sēdes slēgtajā daļā iekļautos jautājumus un pieņemtos lēmumus nepublisko;• Papildus līdzšinējam regulējumam domes lēmumu projektus var iesniegt pašvaldības izpilddirektors un iedzīvotāju padome;• Ja nepieciešams, domes priekšsēdētājs var sasaukt vairākas kārtējās domes sēdes.Domes ārkārtas sēžu ierosināšanas un sasaukšanas kārtība papildināta ar papildu prasībām. • Ārkārtas sēdes sasauc tikai ārkārtas gadījumos;•Sasaucot vai ierosinot domes ārkārtas sēdi, norāda ierosinātā jautājuma steidzamības pamatojumu un sekas, kas iestāsies, ja jautājums netiks risināts steidzami;• Domes ārkārtas sēdē neskata pašvaldības budžetu un tā grozījumus;• Jautājums var tikt izslēgts no sēdes darba kārtības, ja dome ierosinātā jautājuma steidzamības pamatojumu atzīst par nepietiekamu, vai, ja pamatojums nav norādīts;• Domes priekšsēdētājs var nesasaukt domes ārkārtas sēdi, ja iesniegumā par domes ārkārtas sēdes sasaukšanu nav norādīts ierosināto jautājumu steidzamības pamatojums. |
| **9.** | **Domes ekskluzīvā kompetence** |  |
|  |  | Domes ekskluzīvās kompetences jautājumi līdzvērtīgi likumā “Par pašvaldībām” minētajiem.• Papildus domes kompetencē ir lemt par azartspēļu organizēšanas vietu atļaušanu vai aizliegšanu pašvaldības administratīvajā teritorijā.Pašvaldību likums paredz, ka gadījumā, ja likums tieši nenoteic, ka attiecīgā lēmuma pieņemšana ir domes kompetencē, dome, paredzot to pašvaldības nolikumā, var pilnvarot pašvaldības administrāciju:• lemt par pašvaldības nekustamā īpašuma izmantošanu;• ja tas nav aizliegts vai noteikts ar likumu, noteikt maksu par pašvaldības īpašuma lietošanu, pašvaldības piegādāto siltumenerģiju, nosakot siltumenerģijas apgādes pakalpojumu tarifu, sadzīves atkritumu apsaimniekošanu, citiem pašvaldības sniegtajiem pakalpojumiem un pašvaldības centralizētās ūdensapgādes sistēmas un centralizētās kanalizācijas sistēmas lietošanu. |
| **10.** | **Saistošie noteikumi** |  |
|  |  | Papildus iepriekšējam regulējumam, paredzēts, ka dome var izdot saistošos noteikumus, paredzot administratīvo atbildību:• par sabiedriskās kārtības nodrošināšanu publiskās vietās (iepriekš – par sabiedrisko kārtību);• par teritoriju un būvju uzturēšanu, ciktāl tas saistīts ar sabiedrības drošību, sanitārās tīrības uzturēšanu un pilsētvides ainavas saglabāšanu (iepriekš – par namu un to teritoriju un būvju uzturēšanu).Atšķirībā no iepriekšējā regulējuma, sīkāk izdalītas šādas saistošo noteikumu kategorijas:• par publiskā lietošanā nodotu pašvaldības teritoriju, piemēram, parku, skvēru, bērnu rotaļu laukumu, stadionu, peldvietu un kapsētu, izmantošanu;• par publiskā lietošanā nodotu pašvaldības zaļo zonu un stādījumu aizsardzību;• par transportlīdzekļu iebraukšanu īpaša režīma zonās, kuras noteiktas attiecīgās pašvaldības teritorijas plānojumā ceļu satiksmes drošības uzlabošanai, sabiedrības veselības, sabiedriskās kārtības un drošības nodrošināšanai, kā arī dabas, īpaši aizsargājamo kultūrvēsturisko teritoriju un kultūras pieminekļu aizsardzībai.Paaugstinātas prasības saistošo noteikumu paskaidrojuma rakstam. • Jāvērtē noteikumu projekta sākotnējā ietekme - mērķis un nepieciešamības pamatojums, iespējamās alternatīvas, kas neparedz tiesiskā regulējuma izstrādi, fiskālā ietekme uz pašvaldības budžetu, iekļaujot attiecīgus aprēķinus, sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci (aktuālā situācija, prognozes tirgū un atbilstība brīvai un godīgai konkurencei), ietekme uz pašvaldības funkcijām u.c.;• Saistošo noteikumu projekta publicēšanas termiņš pašvaldības oficiālajā tīmekļvietnē sabiedrības viedokļa noskaidrošanai ne mazāks par divām nedēļām;• VARAM var prasīt nozares ministrijas viedokli par saņemtajiem saistošajiem noteikumiem, ko izmantot atzinuma sagatavošanai. Arī pašvaldība ir tiesīga lūgt nozares ministrijas viedokli par saistošajiem noteikumiem pirms to nosūtīšanas VARAM;• Ja VARAM atzinumā ir iebildumi par saistošo noteikumu prettiesiskumu, pašvaldība precizē saistošos noteikumus atbilstoši atzinumam un atkārtoti nosūta tos ministrijai atzinuma sniegšanai;• Vienlaikus ar saistošo noteikumu par pašvaldības budžetu un to paskaidrojuma raksta nosūtīšanu izsludināšanai, tas jānosūta zināšanai arī VARAM;• VARAM ir tiesības jebkurā laikā izvērtēt domes lēmumu tiesiskumu, izņemot administratīvos aktus.Dome izvērtē uz likuma "Par pašvaldībām" normu pamata izdoto saistošo noteikumu atbilstību šim likumam un izdod jaunus saistošos noteikumus. Līdz jaunu saistošo noteikumu spēkā stāšanās dienai, bet ne ilgāk kā līdz 2024. gada 30. jūnijam piemērojami uz likuma "Par pašvaldībām" normu pamata izdotie saistošie noteikumi, ciktāl tie nav pretrunā ar šo likumu. |
| **11.**  | **Pašvaldības nolikums** |  |
|  |  | Īpaši noteikts, ka pašvaldības nolikumā jānosaka:• Publisko tiesību līgumu noslēgšanas procedūra;• Kārtība, kādā pašvaldība sadarbojas ar pilsoniskās sabiedrības organizācijām (biedrībām un nodibinājumiem) un nodrošina sabiedrības iesaisti pašvaldības darbā;• Kārtība, kādā iedzīvotāji var piedalīties domes un tās komiteju sēdēs;• pilnvarojumi pašvaldības administrācijai pieņemt lēmumus. |
| **12.** | **Iekšējie normatīvie akti** |  |
|  |  | Dome izdod un triju darbdienu laikā pēc spēkā stāšanās publicē pašvaldības oficiālajā tīmekļvietnē pašvaldības darba reglamentu. Pašvaldības darba reglamentā nosaka:• domes un tās izveidoto institūciju, izņemot iestādes, darba organizatorisko un tehnisko apkalpošanu;• domes sēdes norises kārtību;• iekšējo normatīvo aktu izdošanas kārtību;• kārtību, kādā domes priekšsēdētāja nomaiņas gadījumā organizē lietvedības un dokumentu nodošanu jaunajam domes priekšsēdētājam;• citus likumā noteiktos jautājumus. |
| **13.** | **Sabiedrības iesaiste** |  |
|  |  | Jaunajā likumā noteikts domes pienākums noteiktā kārtībā:• organizēt konsultācijas ar iedzīvotājiem, kā arī noteikt šajā likumā neminētus sabiedrības iesaistes veidus, lai veicinātu pašvaldības administratīvās teritorijas iedzīvotāju interešu ievērošanu un pašvaldības ilgtspējīgu attīstību;• tās darbībā atbalstīt pilsoniskās sabiedrības organizācijas (biedrības un nodibinājumus), kas darbojas šīs pašvaldības administratīvajā teritorijā.• sabiedrībai sniegt patiesu un objektīvu informāciju, pēc iespējas izmantojot dažādus saziņas kanālus. |
| 14. | Konsultatīvās padomes un komisijas |  |
|  |  | Pilnveidots regulējums par konsultatīvo padomju un komisiju izveidi.• Par darbu konsultatīvajā padomē vai komisijā var noteikt atlīdzību;• Konsultatīvo padomju un komisiju sēdes tiek protokolētas, protokoli tiek publicēti pašvaldības oficiālajā tīmekļvietnē;• Informāciju par konsultatīvās padomes vai komisijas, izņemot komisijas, kura tiek izveidota uz citu likumu pamata, sēdes norises laiku un darba kārtību publicē pašvaldības oficiālajā tīmekļvietnē. |
| **15.** | **Kolektīvais iesniegums** |  |
|  |  | Pašvaldību likumā ieviests kolektīvais iesniegums pašvaldībai (par pašvaldības kompetences jautājumiem).• iesniedz Latvijas Republikas pilsoņi, kuri iesnieguma iesniegšanas dienā ir sasnieguši 16 gadu vecumu (dzīvesvieta deklarēta pašvaldības administratīvajā teritorijā vai pieder īpašums šajā teritorijā);• kolektīvā iesnieguma iesniedzēju skaits - līdz 15 000 iedzīvotāju — 100 iesniedzēju, no 15 000 līdz 30 000 iedzīvotāju — 200 iesniedzēju,vairāk nekā 30 000 iedzīvotāju — 300 iesniedzēju;• kolektīvais iesniegums nedrīkst ietvert tādu prasījumu, kas ir acīmredzami nepieņemams demokrātiskā sabiedrībā vai ir klaji aizskarošs, nedrīkst pārkāpt vērtības, kas respektē cilvēka cieņu, brīvību, demokrātiju, vienlīdzību, tiesiskumu un cilvēktiesības, tostarp minoritāšu tiesības. |
| **16.** | **Iedzīvotāju padome** |  |
|  |  | Pašvaldību likums nodibina jaunu institūtu. • Pašvaldībā var izveidot konsultatīvas pašvaldības institūcijas — iedzīvotāju padomes, lai nodrošinātu vietējo kopienu iedzīvotāju interešu pārstāvību un pašvaldības teritorijas attīstību, veicinot iedzīvotāju savstarpējo sadarbību un saskaņotu rīcību kopējam labumam;• Par padomes locekli var būt fiziskā persona – LR pilsonis vai ES pilsonis, kurš nav LR pilsonis, bet ir reģistrēts Fizisko personu reģistrā, un kura sasniegusi 16 gadu vecumu, nav atļauts būt domes deputātam, pašvaldības izpilddirektoram un viņa vietniekam.• Dome izdod padomes nolikumu — saistošos noteikumus, kuros nosaka padomes izveidošanas un darbības nosacījumus. |
| **17.** | **Līdzdalības budžets** |  |
|  |  | • Dome gadskārtējā pašvaldības budžetā ***(sākot ar 2025. gadu)*** paredz finansējumu līdzdalības budžetam vismaz 0,5 procentu apmērā no pašvaldības vidējiem viena gada iedzīvotāju ienākuma nodokļa un nekustamā īpašuma nodokļa faktiskajiem ieņēmumiem, kas tiek aprēķināti par pēdējiem trim gadiem;• Līdzdalības budžetu izmanto, lai veicinātu pašvaldības administratīvās teritorijas iedzīvotāju iesaisti teritorijas attīstības jautājumu izlemšanā, tiek izlietots sabiedrības ierosinātiem teritorijas attīstības projektiem;• Par līdzdalības budžeta izlietojumu lemj pašvaldības administratīvās teritorijas iedzīvotāji.• Projekta iesniedzējs ir fiziskā persona, kura sasniegusi 16 gadu vecumu, vai biedrība vai nodibinājums, kurā nav pašvaldības dalības;• projekts paredz ieguldījumu pašvaldībai piederošā īpašumā, savukārt ieguldījumus citai publiskai personai vai privātpersonai piederošā īpašumā — gadījumā, kad ir saņemts attiecīgā īpašnieka saskaņojums un ieguldījums nepieciešams, lai īstenotu pašvaldības autonomās funkcijas vai brīvprātīgās iniciatīvas,• par projektu balso (pašvaldības administratīvajā teritorijā deklarētas fiziskās personas, kuras sasniegušas vismaz 16 gadu vecumu);• Projektu uzsāk triju mēnešu laikā pēc projektu konkursa rezultātu paziņošanas un īsteno divu gadu laikā. |
| **18.** | Pašvaldības referendums |  Pašvaldība likumā noteiktajā kārtībā ir tiesīga rīkot pašvaldības referendumu. |
| **19.** | **Domes paskaidrojums** |  |
|  |  | VARAM var prasīt domei paskaidrojumu, ja pašvaldības institūcijas vai amatpersonas nepilda vai pārkāpj ārējos normatīvos aktus vai nepilda tiesas spriedumus. Domei 20 dienu laikā pēc VARAM ministra pieprasījuma saņemšanas ir pienākums sniegt rakstveida paskaidrojumu par domes vai citas pašvaldības institūcijas vai amatpersonas pieļautajiem ārējo normatīvo aktu pārkāpumiem vai par tiesas sprieduma nepildīšanas iemesliem.  |
| **20.** | Pašvaldības mantas izmantošana |  |
|  |  | Atšķirībā no iepriekšējā regulējuma:• Mantas daļu, kas nav nepieciešama pašvaldību funkciju īstenošanai, pašvaldība var izmantot, lai saimnieciskā kārtā gūtu ienākumus vai lai likumā noteiktajā kārtībā šo daļu atsavinātu, vai lai sniegtu atbalstu valsts institūcijai tās funkciju izpildes nodrošināšanai attiecīgā administratīvajā teritorijā;• Pašvaldībai piekrīt dzīvojamā māja, dzīvokļa īpašums vai to domājamās daļas atbilstoši Civillikuma 416. pantā noteiktajam kā bezmantinieka manta vai atbilstoši Civillikuma 930. pantā noteiktajam kā bezīpašnieka lieta. |
| **21.**  | Lietderības revīzija |  |
|  |  | Dome var lemt par lietderības revīziju, lai:• kontrolētu pašvaldības finanšu līdzekļu izlietošanu atbilstoši pieņemtajam budžetam un tāmēm;• pārbaudītu pašvaldības iestāžu un pašvaldības kapitālsabiedrību vadītāju un amatpersonu finansiālās darbības likumību un lietderību;• kontrolētu, vai pašvaldības finanšu līdzekļi un manta tiek apsaimniekota atbilstoši domes lēmumiem un iedzīvotāju interesēm. |
| **22.**  | **Pašvaldības iekšējās kontroles sistēma** |  |
|  |  | **•** Pašvaldībā izveido iekšējās kontroles sistēmu. • Lai nodrošinātu efektīvu darbību, pārvaldības, risku vadības un kontroles novērtēšanai, pašvaldībās izveido iekšējā audita sistēmu. Pašvaldības var sadarboties iekšējā audita veikšanā ***(spēkā no 2024. gada 1. janvāra).*** |
| **23.** | **Pašvaldību sadarbība** |  |
|  |  | Pašvaldības var dibināt kopīgas biedrības, komisijas un iestādes. Pašvaldību likums paredz šādu institūciju dibināšanas un darbības kārtību. Līdz 2023. gada 30. jūnijam pašvaldība likvidē biedrības un nodibinājumus, kas neatbilst Pašvaldību likumā noteiktajam, vai izbeidz savu dalību šādās biedrībās un nodibinājumos. |

Ādažos, Ādažu novadā, 15.11.2022.

Juridiskās un iepirkumu nodaļas vadītāja vietniece

I.Gotharde